Aaron Pike

**Aaron Pike** (født 4. mai 1986 i Park Rapids i Minnesota) er en funksjonshemmet idrettsutøver fra USA, som konkurrerer i rullestolracing, paralangrenn og paraskiskyting for sittende utøvere. Han konkurrerer i klassen 11.5 i vintersport og T54 i friidrett. Han ble verdensmester på 12,5 km skiskyting under Para-VM på ski 2023. 

Han sitter i rullestol fordi han skadet ryggmargen (T11) i en jaktulykke da han var 13 år gammel. 

## Idrettskarriere
### Sommersport
Pike begynte med sport for funksjonshemmede på University of Illinois, i 2006. Han begynte da med rullestolracing. Han deltok i Para-VM i friidrett 2011 i Christchurch, og ble der nummer 19 i maraton, og han deltok på USAs stafettlag som kom på fjerdeplass på 4 x 400 meter stafett. Han deltok også på 800 meter og 1500 meter, men nådde ikke finalen der. Året etter deltok han i Paralympiske sommerleker 2012, der han ble nummer 16 i maraton. Han ble slått ut i forsøksheatene på 1500 meter og 5000 meter rullestolracing, men deltok på USAs stafettlag som kom på sjetteplass på 4 x 400 meter stafett. 

Under Paralympiske sommerleker 2016 ble han nummer ti i maraton i klassen T54, men ble slått ut i forsøksheatet på 1500 meter. Hans beste plassering i Para-VM i friidrett 2019 ble en åttendeplass på 5000 meter. I 2021 deltok han i Paralympiske sommerleker 2020, og ble denne gangen nummer seks i maraton. På 800 meter, 1500 meter og 5000 meter ble han slått ut i forsøksheatene. 

Han har deltatt i en rekke maratonløp, og hans fremste meritter der er bronse i Chicago maraton i 2021 og 2022, og sølv i Boston Marathon 2022. 

### Vintersport
Pike begynte med paralangrenn etter Paralympiske sommerleker 2012, og begynte etterhvert også med skiskyting. Han deltok i Paralympiske vinterleker 2014, og i langrenn ble han der nummer 12 på 15 km og nummer 14 på 10 km. Han nådde ikke finalen på sprinten. Han deltok også i skiskyting, der han ble nummer 19 på både 7,5 km og 15 km. Året etter deltok han i Para-VM på ski 2015. Der ble han nummer 12 på skiskyttersprinten, nummer fem på 15 km langrenn, nummer ni på 10 km langrenn og nummer seks på langrennssprinten.

Han deltok igjen i Para-VM på ski 2017, der han ble nummer fire i 15 km skiskyting og nummer fem på skiskyttersprinten. I langrenn ble han nummer åtte på mellomdistanse og nummer ni på sprinten. I 2018 deltok han i paralympiske vinterleker i Pyeongchang. I langrenn ble han der nummer sju på sprinten, og i skiskyting ble han nummer seks på 15 km, nummer sju på 7,5 km og nummer 12 på 7,5 km. Han fikk sin første VM-medalje i 2019, da han fikk bronse i skiskyttersprinten under Para-VM på ski 2019. Hans øvrige plasseringer ble niendeplass på 15 km skiskyting, fjerdeplass på langrennssprinten og femteplass på 12,5 km skiskyting.

Para-VM i snøsport 2022 ble arrangert på Lillehammer, og Pike fikk her sølv på 12,5 km skiskyting, bak Pavlo Bal fra Ukraina. Han fikk ingen medaljer under Paralympiske vinterleker 2022, men fikk en åttendeplass på skiskyttersprinten og 12.-plass på 10 km langrenn som beste resultater. Under Para-VM i snøsport 2023 vant han 12,5 km skiskyting, og han fikk sølv på både 10 km og 7,5 km skiskyting.

## Referanser


## Eksterne lenker
*